Broj: 711-I-696-P-120/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Olge Šimon-Danek, pročelnice Grada Daruvara**, za davanjem očitovanja, na 160. sjednici, održanoj 17. veljače 2022., daje sljedeće

**OČITOVANJE**

**Zakonska odredba kojom bi bila propisana obveza da skupština trgovačkog društva, u kojem je jedinica lokalne, odnosno područne (regionalne) samouprave vlasnik udjela ili dionica, imenuje članove upravnih tijela i nadzornih odbora povodom prijedloga predstavničkog tijela, nije sadržana u novom Zakonu o sprječavanju sukoba interesa, slijedom čega prilikom imenovanja članova nadzornog odbora trgovačkog društva kojem je osnivač Grad Daruvar više ne postoji obveza postupanja povodom prijedloga Gradskog vijeća Grada Daruvara.**

Obrazloženje

Olga Šimon-Danek, pročelnica Grada Daruvara podnijela je zahtjev za očitovanjem koji je u knjigama ulazne pošte zaprimljen 16. veljače 2022. pod brojem: 711-U-2933-P-120/22-01-1, povodom kojeg se vodi predmet broj P-120/22.

U zahtjevu podnositeljica navodi da nije uočila da bi odredbama ZSSI/21-bila propisana obveza podnošenja prijedloga odluke o imenovanju članova nadzornog odbora trgovačkog društva, kojem je osnivač Grad Daruvar, na suglasnost predstavničkom tijelu, odnosno Gradskom vijeću Grada Daruvara, prije donošenja konačne odluke o imenovanju od strane skupštine trgovačkog društva.

Podnositeljica traži mišljenje Povjerenstva je li ZSSI/21-om propisana obveza koja je ranije bila propisana u članku 15. stavku 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11).

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 15. stavkom 2. ZSSI/11-a, koji se primjenjivao do stupanja ZSSI/21-a na snagu, odnosno do 25. prosinca 2021., bilo je propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Ova zakonska odredba, koja se odnosi na obvezu postupanja skupštine trgovačkog društva po prijedlogu predstavničkog tijela jedinice lokalne i jedinice područne (regionalne) samouprave u postupcima imenovanja članova upravnih tijela i nadzornih odbora trgovačkih društava u kojem je jedinica lokalne, odnosno područne (regionalne) samouprave vlasnik udjela ili dionica, nije sadržana u novom Zakonu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana